CELEX: 62008CN0011
Language: el
Date: 2008-01-10 00:00:00
Title: Υπόθεση C-11/08: Προσφυγή της 10ης Ιανουαρίου 2008 — Επιτροπή των Ευρωπαϊκών Κοινοτήτων κατά Δημοκρατίας της Μάλτας

23.2.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 51/37
            
         Προσφυγή της 10ης Ιανουαρίου 2008 — Επιτροπή των Ευρωπαϊκών Κοινοτήτων κατά Δημοκρατίας της Μάλτας
   (Υπόθεση C-11/08)
   (2008/C 51/62)
   Γλώσσα διαδικασίας: η αγγλική
   Διάδικοι
   
      Προσφεύγουσα: Επιτροπή των Ευρωπαϊκών Κοινοτήτων (εκπρόσωπος: K. Simonsson, Agent)
   
      Καθής: Δημοκρατία της Μάλτας
   Αιτήματα της προσφεύγουσας
   Η προσφεύγουσα ζητεί από το Δικαστήριο:
   
               —
            
            
               να αναγνωρίσει ότι η Δημοκρατία της Μάλτας, προβλέποντας στο εθνικό δίκαιο ότι οι επιθεωρητές που δεν ανταποκρίνονται στα κριτήρια του παραρτήματος VII της οδηγίας 95/21/EΚ του Συμβουλίου, της 19ης Ιουνίου 1995, σχετικά με τον έλεγχο του κράτους του λιμένα όσον αφορά τη ναυσιπλοΐα (1) γίνονται δεκτοί εάν απασχολούνται από την αρμόδια αρχή για τη διεξαγωγή ελέγχου του κράτους του λιμένα κατά την 1η Μαΐου 2004, παρέβη τις υποχρεώσεις που υπέχει από το άρθρο 12, παράγραφος 1, και από το παράρτημα VII της οδηγίας·
            
         
               —
            
            
               να καταδικάσει τη Δημοκρατία της Μάλτας στα δικαστικά έξοδα.
            
         Ισχυρισμοί και κύρια επιχειρήματα
   Το άρθρο 12, παράγραφος 1, της οδηγίας προβλέπει, ως γενικό κανόνα, ότι οι επιθεωρήσεις διεξάγονται μόνον από επιθεωρητές που πληρούν τα κριτήρια για τα προσόντα που αναφέρονται στο παράρτημα VII αυτής. Η παράγραφος 5 του παραρτήματος VII προβλέπει, ως εξαίρεση από τον γενικό αυτόν κανόνα, ότι οι επιθεωρητές που δεν ανταποκρίνονται στα κριτήρια των παραγράφων 1-4 του παραρτήματος γίνονται δεκτοί εάν απασχολούνται από την αρμόδια αρχή κράτους μέλους για τη διεξαγωγή ελέγχου του κράτους του λιμένα κατά την ημερομηνία έκδοσης της οδηγίας, ήτοι την 19η Ιουνίου 1995.
   Η Πράξη Προσχώρησης δεν προβλέπει μεταβατικά μέτρα σχετικά με την εφαρμογή της οδηγίας στη Μάλτα. Σύμφωνα με το άρθρο 2 της Πράξης Προσχώρησης, οι διατάξεις της οδηγίας δεσμεύουν τη Μάλτα από την ημερομηνία προσχώρησης.
   Κατά την άποψη της Επιτροπής, η κανονιστική απόφαση περί Εμπορικής Ναυσιπλοΐας (έλεγχος του κράτους του λιμένα) του 2004 (στο εξής: η κανονιστική απόφαση), η οποία εκδόθηκε από τη Μάλτα για την εφαρμογή της οδηγίας, είναι αντίθετη προς την οδηγία, σε συνδυασμό με την Πράξη Προσχώρησης, καθόσον προβλέπει ότι οι επιθεωρητές που δεν ανταποκρίνονται στα κριτήρια των παραγράφων 1-4 του παραρτήματος VII της οδηγίας γίνονται δεκτοί εάν είχαν απασχοληθεί από την αρμόδια αρχή για τη διεξαγωγή ελέγχου του κράτους του λιμένα μεταξύ της 19ης Ιουνίου 1995 και της ημερομηνίας ενάρξεως ισχύος της κανονιστικής αποφάσεως — ήτοι της 1ης Μαΐου 2004.
   
      (1)  ΕΕ L 157, σ. 1.